**INFORMÁCIÓK AZ EGYÉNI VÁLASZTÓKERÜLETI JELÖLT VÁLASZTÁSSAL**

**KAPCSOLATBAN**

A választhatóság joga nem kötődik ahhoz a településhez, amelyben a jelölt lakcíme található, vagyis a választópolgár bármely településen, választókerületben választható.

A választáson a jelölt:

1. párt jelöltje,
2. egyesület jelöltje, (1-2. közösen: jelölő szervezet)
3. független jelölt

lehet.

Egy személy csak egy településen fogadhat el jelölést.

Jelölő szervezet jelöltje esetében szükséges, hogy a civil szervezetek bírósági nyilvántartásában a választás kitűzésekor jogerősen szereplő pártot/egyesületet valamelyik területi választási bizottság vagy a Nemzeti Választási Bizottság jelölő szervezetként nyilvántartásba vegye. Két vagy több jelölő szervezet közös jelöltet is állíthat.

**Ajánlás**

Jelöltet ajánlani csak az illetékességgel rendelkező (az indulás helye szerinti) helyi választási iroda – Törökszentmiklós, Kossuth L. utca 135. - által kiadott, sorszámmal ellátott ajánlóíven lehet.

**Az ajánlóívek igénylése**

Ajánlóívet a választás kitűzését követően a **független jelöltként indulni kívánó választópolgár**, illetve a területi választási bizottság/Nemzeti Választási Bizottság által **jogerősen nyilvántartásba vett** jelölő szervezet – a képviseletére jogosult személy útján – **igényelhet**. Az igény bejelentésére az [A4](https://www.valasztas.hu/documents/20182/8047694/Aj%C3%A1nl%C3%B3%C3%ADv+ig%C3%A9nyl%C3%A9se+(A4).pdf/69bd46cc-a177-957c-6e5b-7ebf37e4cee1)**jelű formanyomtatvány**szolgál. A megfelelően kitöltött A4 jelű formanyomtatványt a választást kitűzését követően bárki benyújthatja a Törökszentmiklósi Helyi Választási Iroda részére, de az ajánlóíveket legkorábban csak 2019. augusztus 24. napján lehet átvenni.

Fontos, hogy ajánlóívet csak olyan **választópolgár** számára lehet igényelni, aki az **igény benyújtásakor választójoggal rendelkezik**.

Jogszabályba ütközik az ajánlóív iránti igény, és emiatt nincs mód az az ajánlóívek kiadására amennyiben az igény benyújtásakor

* a jelölő szervezet nyilvántartásba vétele még nem emelkedett jogerőre,
* a jelöltként indulni szándékozónak nincs választójoga,
* a jelöltként indulni szándékozó választópolgár korábban fogadott el olyan jelölést, amely összeférhetetlen jelenlegi jelölésével,
* a jelölő szervezet már igényelt a választókerületben egyéni választókerületi jelölt állításához ajánlóívet.

**Az ajánlóívek átvétele**

A választási iroda legkorábban **2019. augusztus 24-én (szombaton) 8.00 és 16.00 óra között** adja át az igényelt mennyiségű ajánlóívet az igénylőnek.  
Ezt követően az ajánlóívek igénylésére és átvételére munkanapokon hivatali időben van lehetőség. Ezen a napon a Törökszentmiklósi Helyi Választási Iroda választási ügyeletet tart.

**Az ajánlóívek átvételére**

* a jelöltként indulni szándékozó választópolgár,
* az ajánlóív igénylésére szolgáló [**A4**](https://www.valasztas.hu/documents/20182/8047694/Aj%C3%A1nl%C3%B3%C3%ADv+ig%C3%A9nyl%C3%A9se+(A4).pdf/69bd46cc-a177-957c-6e5b-7ebf37e4cee1) jelű formanyomtatványon az ívek átvételére megjelölt személy;
* a jogerősen nyilvántartásba vett jelölő szervezet alábbi képviselője:
  1. a törvényes képviselő(k), vagyis az, aki a civil szervezetek bírósági nyilvántartása szerint a szervezet képviselője (informatikai rendszerben rögzített);
  2. a jelölő szervezet bejelentésekor nyilatkozattételre feljogosított személy (informatikai rendszerben rögzített),
  3. az a) és b) pont szerinti személyek által meghatalmazott, az adott településre kiterjedő illetékességgel eljárni jogosult személy (informatikai rendszerben rögzített),
  4. az informatikai rendszerben rögzített [a-c) pont szerinti] személy által meghatalmazott, teljes bizonyító erejű magánokiratba vagy közokiratba foglalt meghatalmazással rendelkező személy

jogosult.

Az ajánlóíven szerepel a választás típusa, a jelöltként indulni szándékozó választópolgár neve, a jelölő szervezet neve vagy a független jelölés ténye, valamint a választókerület megnevezése. Közös jelölt esetén a választási iroda a közös jelöltet állító valamennyi jelölő szervezet nevét feltünteti.

Az ajánlóív átadásáról a választási iroda átvételi elismervényt állít ki. Az ajánlóívekről másolatot készíteni – még kitöltetlenül is – szigorúan tilos!

Az átvett ajánlóívek mellé a jelölt bejelentésének határidejéig, azaz 2019. szeptember 9-én 16.00 óráig pótlólag újabbak igényelhetők, újabb [**A4**](https://www.valasztas.hu/documents/20182/8047694/Aj%C3%A1nl%C3%B3%C3%ADv+ig%C3%A9nyl%C3%A9se+(A4).pdf/69bd46cc-a177-957c-6e5b-7ebf37e4cee1) jelű formanyomtatvány benyújtásával.

**Az ajánlások gyűjtése**

A választópolgár az ajánlását az ajánlóíven adja le, amelyet nevének, személyi azonosítójának, magyarországi lakcímének feltüntetése mellett saját kezű aláírásával kell ellátnia. A választópolgár jelenlétében az adatait más is ráírhatja az ajánlóívre, azonban saját kezű aláírása ebben az esetben is elengedhetetlen feltétel.

A választópolgár több jelöltet is ajánlhat, azonban egy jelöltet csak egy ajánlással támogathat.

Ajánlást az állampolgárok zaklatása nélkül bárhol lehet gyűjteni, az alábbi kivételekkel:

* az ajánlást gyűjtő és az ajánló munkahelyén munkaidejében vagy munkaviszonyból, illetve munkavégzésre irányuló más jogviszonyból fakadó munkavégzési kötelezettsége teljesítése közben,
* a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,
* tömegközlekedési eszközön,
* állami, helyi és nemzetiségi önkormányzati szervek hivatali helyiségében,
* felsőoktatási és köznevelési intézményben,
* egészségügyi szolgáltató helyiségében, valamint
* a tulajdonos előzetes, írásbeli hozzájárulásának hiányában közforgalom számára nyitva álló magánterületen.

Az ajánlási szabályok megsértésével gyűjtött ajánlás érvénytelen!

Az ajánlásért az ajánlást adó választópolgárnak előnyt adni vagy ígérni tilos!

Az ajánlóíven fel kell tüntetni az ajánlást gyűjtő személy nevét, személyi azonosítóját – ha nem rendelkezik személyi azonosítóval, a személyazonosságát igazoló hatósági igazolványának (személyazonosító igazolvány/útlevél/vezetői engedély) számát – és aláírását is. Fontos, hogy a független jelöltként indulni szándékozó választópolgárok és a jelölő szervezetek kiemelt figyelmet fordítsanak arra, hogy az ajánlóíven az ajánlást gyűjtő pontosan adja meg az adatait. Abban az esetben ugyanis, ha a gyűjtő az adatait hiányosan vagy hibásan rögzíti (pl. elírja a személyi azonosítóját, a viselt neve és a születési neve eltér, és ez utóbbit adja meg), az az ajánlóíven szereplő összes ajánlás érvénytelenségét okozza.

**Az egyéni választókerületi képviselőjelölt bejelentése**

A **jelöltet**legkésőbb **2019. szeptember 9-én 16.00 óráig kell bejelenteni** az ajánlóívek átadásával a nyilvántartásba vételre illetékes (az indulás helye szerinti) helyi választási bizottságnál. **Az ajánlóívek szakaszos leadására nincs lehetőség!**A bejelentés alkalmával legalább annyi ajánlást kell leadni, amely eléri a jelöltállításhoz szükséges érvényes ajánlások számát. A fenti határidő jogvesztő, kimenteni a mulasztást nem lehetséges. A mulasztó személy akkor sem lehet jelölt, ha egyébként a jelöltállításhoz szükséges érvényes ajánlást összegyűjtötte.

Az egyéni választókerületi jelölt bejelentésére az [E2](https://www.valasztas.hu/documents/20182/2422993/Egy%C3%A9ni+jel%C3%B6lt+bejelent%C3%A9se+%28E2%29.pdf/e0fa3908-7aa3-bbdc-b495-aef0d8258c39) **jelű formanyomtatvány**szolgál.

Az [E2](https://www.valasztas.hu/documents/20182/2422993/Egy%C3%A9ni+jel%C3%B6lt+bejelent%C3%A9se+%28E2%29.pdf/e0fa3908-7aa3-bbdc-b495-aef0d8258c39) nyomtatványhoz lehet csatolni a jelölt arcfényképét, ha hozzájárul annak a választások hivatalos honlapján történő közzétételéhez. Ebben az esetben azt JPEG kiterjesztésű, 240X340 pixel felbontású, álló formátumú fájlban kell mellékelni és a fájlt az alábbiak szerint kérjük elnevezni: „*a jelölt személyi azonosítója*\_foto”. A nemzetiségi jelölt e nyomtatványon kérheti nevének nemzetiségi nyelven való feltüntetését is a szavazólapon és a választások hivatalos oldalán, amit MS Word fájlban, nyomtatott nagybetűkkel kell mellékelni, és a fájlt az alábbiak szerint kérjük elnevezni: „*a jelölt személyi azonosítója*\_nemzetiseginev”.

**Az ajánlóívek leadása**

**Az összes ajánlóívet vissza kell szolgáltatni 2019. szeptember 9-én 16.00 óráig** a helyi választási irodának. Azt az ajánlóívet, amely **nem tartalmaz ajánlást**, legkésőbb **2019. szeptember 10-én 16.00 óráig** kell visszaadni. Ajánlást nem tartalmazó ún. üres ajánlóív az, amely semmilyen adatot nem tartalmaz. Nem tekinthető üres ívnek az az ajánlóív, amelyen a beírt adatot áthúzták, kisatírozták, korrektorral vagy egyéb módon olvashatatlanná tették.

Az ajánlóíveket bárki, meghatalmazás nélkül visszaadhatja a helyi választási irodának.

Az ívek visszaszolgáltatására vonatkozó kötelezettség elmulasztása esetén a jelölt nyilvántartásba vételére illetékes helyi választási bizottság hivatalból eljárva bírságot köteles kiszabni. A bírság mértéke minden határidőben be nem nyújtott ajánlóív után 1 000 Ft. A választási bizottság által kiszabott bírság a független jelöltként indulni szándékozó választópolgár esetében a választópolgárt, jelölő szervezet jelöltje esetében a jelöltet állító jelölő szervezetet, közös jelölt esetén a jelölt állításában részt vevő valamennyi jelölő szervezetet egyetemlegesen terheli.

A kötelezettség elmulasztására vonatkozóan kimentésre nincs lehetőség, a bírságot akkor is meg kell fizetni, ha az ajánlóívek a megbírságolt kötelezetten kívül álló oknál fogva elvesztek vagy megsemmisültek.

**Egyéb fontos információ**

Amennyiben a bejelentés a jogszabályi feltételeknek megfelel, az egyéni választókerületi jelöltek a helyi választási bizottság – legkésőbb a bejelentéstől számított 4. napon – veszi nyilvántartásba.

A településen jelöltet, illetve listát állító jelölő szervezetek és a független jelöltek a helyi választási bizottságba 2019. október 4. napján 16.00 óráig delegálhatnak egy főt.

A településen jelöltet, illetve listát állító jelölő szervezetek és a független jelöltek a szavazatszámláló bizottságba 2019. október 4. napján 16.00 óráig delegálhatnak két-két főt.

A bizottságokba delegált személyek esetében nem feltétel a helyben lakás követelménye.

Átjelentkezési kérelem benyújtásának határideje: 2019. október 9. 16.00. óra

Átjelentkezési kérelem visszavonásnak határideje:

a, levélben, vagy elektronikus azonosítás nélkül elektronikusan benyújtva 2019. október 9. 16.00 óra

b, személyesen vagy elektronikus azonosítással benyújtva 2019. október 11. 16.00. óra

Mozgóurna iránti kérelem benyújtásának határideje:

a, a helyi választási iroda részére levélben, vagy elektronikus azonosítás nélkül benyújtva 2019. október 9. 16.00. óra

b. a helyi választási iroda részére személyesen vagy elektronikus azonosítással benyújtva 2019.október 11. 16.00. óra

c, a helyi választási iroda részére 2019. október 11. napján 16.00. órát követően elektronikus azonosítással benyújtott, a szavazás napján az illetékes szavazatszámláló bizottság részére elbírálásra átadott kérelmek esetén 2019. október 13. 12.00 óra

d, az illetékes szavazatszámláló bizottsághoz meghatalmazott útján vagy meghatalmazással nem rendelkező személy általi kézbesítésével (zárt boríték) 2019. október 13. 12.00. óra

Az egyéni választókerületi jelölt állításhoz szükséges ajánlások számát a helyi választási iroda vezetője 2019. augusztus 8. napján közleményben közzé tette.

A jelölt 2019. október 12. napján 15.59. percig mondhat le a jelöltségről.

A kampányidőszak 2019. augusztus 24. napjától 2019. október 13. 19.00 óráig tart.

A jelöltek szavazólapi sorrendjének sorsolását a helyi választási bizottság 2019. szeptember 9. napján 16.00. óra után egy később közölt időpontban végzi el. A sorsoláson a jogerősen nyilvántartásba vett, a még nem jogerősen nyilvántartásba vett, és a még nem jogerősen nyilvántartásba vételét elutasított jelölt vesz részt.

A <http://www.torokszentmiklos.hu/hirek/2019onk> elérési útvonalon a közleményben hivatkozott, választással kapcsolatos kérelmek elérhetők és letölthetőek.